L-investigazzjonijiet wara l-qtil illegali ta’ ajkli rari l-ġimgħa l-oħra, waslu lill-Pulizija biex jistħarrġu ħames każi li jinvolvu pussess illegali ta’ għasafar protetti. Fi stqarrija tal-Gvern intqal li b’kollox instabu 114 għasfur ibbalzmat għand ħames persuni. L-investigazzjonijiet waslu wkoll biex instabu iktar minn 250 għasfur protett. Il-ħames irġiel se jitressqu l-qorti, bil-Gvern jgħid li l-Pulizija qed tinvestiga wkoll erba’ każi oħra, fejn jista’ jkun hemm min għandu għasafar ibbalzmati u għasafar protetti. L-investigazzjonijiet qed isiru mill-Pulizija bl-għajnuna tal-fergħa tal-infurzar tal-Unit dwar l-għasafar.